paragraph_text: Carried to Dust je šesti studijski album američkog americana/indie rock sastava Calexico, objavljen 9. rujna 2008. u izdanju Quarterstick Recordsa. Uključuje gostovanja glazbenika kao što su Iron & Wine, Doug McCombs iz Tortoisea i Pieta Brown. Kako je Joey Burns najavio da će se album baviti američkim scenaristom koji se tijekom štrajka svog ceha upušta u poluimaginarno putovanje na kojem traži prosvjetljenje, u medijima je album često nazivan konceptualnim. Ipak, pjesme na albumu nisu strukturalno čvrsto povezane iako se kroz cijeli album provlači motiv putovanja.